La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 25 d'abril de 2019 que són les que els corresponen els números 264/2019 a 279/2019 i que s'han tramitat de conformitat amb la valoració de les admissions que s'ha dut a terme i les actuacions que es s'executaran properament.
Es comenta l'estat de tramitació dels recursos contenciosos administratius i les actuacions dutes a terme davant el Tribunal Superior de Justícia de Catalunya, així com del contingut d'algunes consultes que s'han adreçat a la Comissió.
Es dona per llegida l'acta de la sessió corresponent al dia 7 de març de 2019, corresponent a la novena sessió del Ple de l'any 2019.
Proposta de resolució d'ampliació de termini d'execució de la Resolució 187/2019, de 4 d'abril
La senyora Elisabet Samarra, ponent de la Proposta de resolució d'ampliació de termini d'execució de la Resolució 187/2019, de 4 d'abril, sobre la Reclamació 498/2018 que havia estat interposada contra l'Ajuntament de Solsona i feia referència a l'accés al llibre diari d'operacions, llibre de tresoreria i llibres majors pressupostaris i extrapressupostaris de l'Ajuntament, exposa que s'ha sol·licitat per part de l'administració obligada al compliment una ampliació del termini per executar.
Tanmateix, es considera oportú retirar la present proposta de l'ordre del dia a fi que es pugui donar tràmit de trasllat de la petició d'ampliació del termini per executar a la persona reclamant.
Proposta de resolució de finalització de la Reclamació 101/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 101/2019 per pèrdua d'objecte, formulada contra Secomsa Gestió, SL, empresa pública, i que té per objecte l'accés a informació sobre la retribució del gerent de l'empresa, exposa els elements de tramitació que han permès finalitzar per pèrdua sobrevinguda de l'objecte, atès que s'ha lliurat la informació sol·licitada a la part reclamant.
Proposta de resolució d'estimació de la Reclamació 108/2019
El senyor Josep Mir Bagó, ponent de la Proposta d'estimació de la Reclamació 108/2019, interposada contra l'Il·lustre Col·legi d'Advocacia de Barcelona i relativa a dades sobre torn d'ofici i assistència al detingut, exposa els elements que motiven l'admissibilitat de la reclamació atès que la informació sol·licitada correspon a l'àmbit de l'exercici de funcions públics que exerceix Col·legi d'Advocacia de Barcelona, que resta subjecte a la normativa de transparència.
Es considera oportú destacar aquesta resolució al web de la Comissió.
Proposta de resolució d'estimació de la Reclamació 113/2019
La senyora Elisabet Samarra, ponent de la Proposta d'estimació de la Reclamació 113/2019, interposada contra l'Ajuntament de Sant Jordi Desvalls, en el marc de la qual es demana accés al llistat de les factures aprovades pels òrgans de govern de l'Ajuntament des del juliol de 2015 al desembre de 2016, relaciona els aspectes més destacats de la reclamació que fonamenten l'accés a la informació reclamada.
Es posa de manifest la manca de col·laboració de l'Ajuntament de Sant Jordi Desvalls que no ha facilitat ni l'expedient sobre la sol·licitud ni ha emès l'informe sol·licitat per la Comissió sobre el procediment.
Proposta de resolució de finalització de la Reclamació 116/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 116/2019 per pèrdua d'objecte, formulada contra l'Ajuntament de Manresa i relativa a informació sobre el canvi d'ús d'un local comercial a un habitatge, exposa els elements que han dut a la finalització per pèrdua sobrevinguda de l'objecte de la reclamació, atès que l'Ajuntament ha facilitat la informació reclamada.
Proposta de resolució d'estimació de la Reclamació 146/2019
El senyor Josep Mir, ponent de la Proposta de resolució d'estimació de la Reclamació 146/2019, interposada contra l'Ajuntament de Barcelona i relativa a diverses dades sobre terrasses de bars i restaurants, així com sobre els titulars de les llicències, detalla quina és la informació que és objecte de la reclamació per part del Gremi de Restauradors de Barcelona i quins son els arguments utilitzats per l'Ajuntament de Barcelona per denegar la informació.
El ponent exposa el posicionament de l'Autoritat Catalana de Protecció de Dades que ha emès el corresponent informe atès que la informació ha estat denegada al dret a la protecció de les dades personals dels titulars de les llicències però precisa que aquestes dades ja són objecte de publicitat mitjançant la Gaseta Municipal i l'espai web corresponent.
El senyor Josep Mir relaciona els arguments que duen a l'estimació de la reclamació i que fonamenten que no és necessari realitzar el tràmit de trasllat a tercers.
La senyora Elisabet Samarra formula observacions al text de la Proposta i a la introducció d'esmenes a la resolució definitiva.
Es considera oportú destacar aquesta resolució al web de la Comissió posant de manifest que resol l'accés del Gremi de Restauradors de Barcelona a les dades sobre els titulars de les terrasses de bars i restaurants ja siguin persones jurídiques o físiques.
Proposta de resolució d'estimació parcial i pèrdua parcial de l'objecte de la Reclamació 154/2019
El senyor Josep Mir, ponent de la Proposta de resolució de finalització de la Reclamació 154/2019 i de les relatives a les Reclamacions 155/2019 i 156/2019, totes elles interposades per la mateixa part reclamant contra l'Ajuntament de Gavà i en el marc de les quals es sol·licita informació sobre els fons a la formació de personal municipal i sobre complements retributius de la policia municipal, proposa que es retiri de l'ordre del dia la Proposta sobre la Reclamació 154/2019 perquè manca la realització de tràmits amb la part reclamant i exposa els elements de tramitació que permeten finalitzar per pèrdua sobrevinguda dels objectes de les reclamacions, atès que s'ha facilitat al Sindicat de Policies Locals i Cos de Mossos d'Esquadra.
Proposta de resolució de finalització de la Reclamació 155/2019 per pèrdua d'objecte.
Proposta de resolució de finalització de la Reclamació 156/2019 per pèrdua d'objecte
Proposta de resolució de finalització de la Reclamació 158/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 158/2019 per pèrdua d'objecte, formulada contra l'Ajuntament de Cubelles i relativa a l'accés per part d'una Associació de Veïns a un expedient de reforma d'un parc viari infantil, exposa la tramitació que ha tingut lloc en aquest procediment que duu a la finalització per pèrdua sobrevinguda de l'objecte de la reclamació.
La senyora Elisabet Samarra formula una esmena a fi que consti en el text de la resolució la inadmissió de la petició de celebrar una reunió atès que no és objecte del dret d'accés a la informació pública.
Proposta de resolució de finalització de la Reclamació 161/2019 per desistiment
El senyor Josep Mir, ponent de la Proposta de resolució de finalització de la Reclamació 161/2019 per desistiment i de la que és objecte del següent punt de l'ordre del dia, formulades ambdues contra l'Ajuntament de Santa Margarida de Montbui i relatives respectivament a l'accés a l'estructura i retribucions de l'Ajuntament i a les retribucions dels i de les electes, assenyala que la persona reclamant ha desistit expressament dels dos procediment perquè ha fet constar que se li ha lliurat la informació que reclamava.
Proposta de resolució de finalització de la Reclamació 162/2019 per desistiment
És objecte d'anàlisi en el punt dotzè de l'ordre del dia.
Proposta de resolució de finalització de la Reclamació 170/2019 per pèrdua d'objecte
El senyor Josep Mir Bagó, ponent de la Proposta de de finalització de la Reclamació 170/2019 per pèrdua d'objecte, plantejada contra l'Ajuntament de Barcelona, i relativa a l'accés al Codi ID que consta a la relació de determinats llocs de treball, relaciona els elements de tramitació que duen a la pèrdua sobrevinguda atès que la informació de la que es disposa l'Ajuntament ha estat facilitada a la part reclamant.
Proposta de resolució de finalització de la Reclamació 172/2019 per pèrdua d'objecte
El senyor Josep Mir Bagó, ponent de la Proposta de de finalització de la Reclamació 172/2019 per pèrdua d'objecte contra l'Ajuntament d'Alpicat, analitza conjuntament aquesta proposta i les que són objecte dels punts dissetè, divuitè i vintè del present ordre del dia, que fan referència a les Reclamacions 175/2019, 176/2019 i 190/2019, totes elles interposades per la mateixa persona reclamant sobre informació sobre la tramitació de determinats instruments de planejament urbanístic d'Alpicat.
Totes les reclamacions finalitzen per pèrdua sobrevinguda de l'objecte de la reclamació, atès que s'ha donat la informació corresponent a la persona reclamant excepte la relativa a la Reclamació 176/2019 en què correspon inadmetre la reclamació per extemporaneïtat.
La senyora Elisabet Samarra formula una esmena als textos de les Propostes de resolució de la Reclamació 176/2019 i la 190/2019, que el ponent introduirà a les resolucions definitives corresponents.
Proposta de resolució de finalització de la Reclamació 173/2019 per pèrdua d'objecte
El senyor Josep Mir Bagó, ponent de la Proposta de de finalització de la Reclamació 173/2019 per pèrdua d'objecte contra l'Ajuntament de Sitges, en la qual es demanava accés a la còpia de dos decrets, exposa els elements de tràmit que han dut a la pèrdua sobrevinguda de l'objecte d'objecte, atès que la informació reclamada ha estat facilitada durant el procediment davant la GAIP.
Proposta de resolució d'estimació parcial de la Reclamació 175/2019
Proposta de resolució d'inadmissió de la Reclamació 176/2019
Proposta de resolució d'estimació de la Reclamació 180/2019
El senyor Josep Mir Bagó, ponent de la Proposta de resolució d'estimació de la Reclamació 180/2019 contra l'Ajuntament de Sentmenat, i que fa referència a l'accés a les dades del titular d'un gos, exposa la fonamentació del sentit estimatori i les consideracions formulades per l'Autoritat Catalana de Protecció de Dades que emparen l'accés per part d'un afectat a les dades del titular d'un gos que el va mossegar.
La senyora Elisabet Samarra formula unes esmenes al text de la Proposta que s'introdueixen en el text definitiu.
Proposta de resolució de finalització de la Reclamació 190/2019 per pèrdua d'objecte
Proposta de resolució de finalització de la Reclamació 193/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 193/2019 per pèrdua d'objecte, interposada contra l'Ajuntament del Vendrell relativa a informació sobre el compliment d'un contracte de manteniment de serveis elèctrics.
La senyora Elisabet Samarra proposa una esmena a fi que es faci un pronunciament exprés sobre el primer punt de la sol·licitud formulada per la part reclamant atès que sol·licitava l'exposició del posicionament de l'Ajuntament sense que fos una sol·licitud d'informació pública, esmenes que seran introduïdes al text definitiu de la resolució.
Proposta d'estimació parcial de la Reclamació 219/2019
El senyor Josep Mir, ponent de la Proposta d'estimació parcial de la Reclamació 219/2019 interposada contra l'Empresa Municipal de Serveis Fúnebres Municipals de Tarragona relativa a aportacions municipals al Club Gimnàstic els últims 25 anys, exposa la fonamentació del sentit estimatori parcial de la resolució atès que una part de la informació ha estat lliurada durant la tramitació de la reclamació, però manca estendre el període temporal sobre el qual es demana la informació pública, sentit que és aplicable també a la Proposta de resolució sobre la Reclamació 226/2019 formulada en termes equivalents però que s'adreça a l'Empresa Municipal de Desenvolupament Econòmic de Tarragona, SA.
Proposta d'estimació parcial de la Reclamació 226/2019
És objecte d'anàlisi en el punt vint-i-dosè de l'ordre del dia.